Predkladacia správa

	Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky Ministerstvo práce, sociálnych vecí a rodiny Slovenskej republiky, ako ústredný orgán štátnej správy pre pracovnoprávne vzťahy a kolektívne vyjednávanie, predkladá na rokovanie vlády Slovenskej republiky návrh poslanca Národnej rady Slovenskej republiky Mariána Mesiarika na vydanie zákona, ktorým sa mení a dopĺňa zákon Národnej rady Slovenskej republiky č. 152/1994 Z. z. o sociálnom fonde a o zmene a doplnení zákona č. 286/1992 Zb. o daniach z príjmov v znení neskorších predpisov a ktorým sa mení a dopĺňa zákon č. 366/1999 Z. z. o daniach z príjmov v znení neskorších predpisov (tlač 1303) .
	Ministerstvo práce, sociálnych vecí a rodiny Slovenskej republiky k predloženému návrhu zákona uvádza:

Všeobecne
	Predložený poslanecký návrh rieši možnosť úhrady nákladov spojených s kolektívnym vyjednávaním zo sociálneho fondu príslušnej odborovej organizácii, a to zvýšením tvorby povinného prídelu do sociálneho fondu. Týmto zvýšením by sa vytvoril priestor aj na vyjednávanie o zásadách, podľa ktorých bude možné príspevok odborovej organizácii poskytnúť.  
Súčasná právna úprava pracovnoprávnych vzťahov vrátane kolektívneho vyjednávania, ako aj úprava účinná od 1. apríla 2002 nerozlišuje zamestnancov odborovo organizovaných a odborovo neorganizovaných. Odborové organizácie, pokiaľ vyjednávajú o pracovných podmienkach a podmienkach odmeňovania nad rámec ustanovení Zákonníka práce, vyjednávajú v prospech všetkých zamestnancov, čo spôsobuje, že z členských príspevkov členov odborov profitujú aj nečlenovia odborov.
	Návrhom sa zároveň umožňuje daňovo zvýhodniť nepodnikateľské subjekty tým, že príspevok odborovej organizácii na účely kolektívneho vyjednávania by bol oslobodený od dane z príjmov.

Stanovisko
	Ministerstvo práce, sociálnych vecí a rodiny  SR má  vecné výhrady k predloženému poslaneckému návrhu.
	Zákonník práce, ktorý je účinný od 1. 4. 2002 výrazne  posilnil hmotné zabezpečenie zástupcov zamestnancov – odborové orgány a prijatie navrhovanej novely by bolo ich duplicitným peňažným  zabezpečovaním. § 240 Zákonníka práce upravuje podmienky pre činnosť odborovej organizácie a zamestnávateľa a je v súlade s Dohovorom MOP č. 135 o ochrane a podmienkach na činnosť poskytovanú zástupcom zamestnancom v podniku. Ustanovuje zamestnávateľovi povinnosť poskytovať pre odborovú organizáciu bezplatne v primeranom rozsahu miestnosti s nevyhnutným vybavením a uhrádzať náklady spojené s údržbou a technickou prevádzkou.
	Činnosť odborových orgánov pri kolektívnom vyjednávaní je činnosťou, ktorá súvisí s plnením ich pracovných úloh a teda členom odborového orgánu zamestnávateľ poskytuje za túto činnosť mzdu, teda odborárom nevznikajú žiadne náklady na kolektívne vyjednávanie. Ustanoveniami § 136 ods. 3 a § 137 ods. 1 písm. c) a d) sa výrazne rozšírilo zabezpečenie členov odborového orgánu  oproti doterajšiemu právnemu stavu. Zamestnávateľ poskytne zamestnancovi na výkon funkcie v odborovom orgáne,  ak túto činnosť nemožno vykonať mimo pracovného času, pracovné voľno na nevyhnutne potrebný čas, pracovné voľno na účasť na vzdelávaní, ak túto činnosť nemožno vykonať mimo pracovného času, v rozsahu najmenej dva pracovné dni na člena odborového orgánu za rok a dlhodobo ho uvoľní  na výkon funkcie v odborovom orgáne pôsobiacom u zamestnávateľa v rozsahu a za podmienok ustanovených v § 240, pričom odborový orgán nemá voči zamestnávateľovi povinnosť refundovať náhradu mzdy.
	Poslanecký návrh o doplnení zákona o sociálnom fonde, v ktorom sa predpokladá zvýšenie povinného prídelu do sociálneho fondu, by mal dopad aj na štátny rozpočet vo väzbe najmä na rozpočtové  a príspevkové organizácie (ale aj podnikateľské organizácie) , v ktorých sa fond tvorí, ako to uvádza aj Ministerstvo financií SR vo svojom stanovisku. 

Záver
	Vzhľadom na vecné výhrady k predloženému návrhu zákona Ministerstvo práce, sociálnych vecí a rodiny SR neodporúča vysloviť súhlas s návrhom poslanca Národnej rady SR  Mariánom Mesiarikom na vydanie zákona, ktorým sa mení  a dopĺňa zákon Národnej rady SR č. 152/1994 Z. z. o sociálnom fonde a o zmene a doplnení zákona č. 286/1992 Zb. o daniach z príjmov v znení neskorších predpisov a ktorým sa mení a dopĺňa zákon č. 366/1999 Z. z. o daniach z príjmov v znení neskorších predpisov (tlač 1303) .